text: 
  Kunst og kunstnerisk skaben handler om modsætninger og deres frugtbare 
  interaktion. Det harmonisøgende må for ikke at blive monotont rumme en
   vis grad af splittelse, og i selv den mest spontane udfoldelse må 
  der være et minimum af struktur.
  
  Robert Jacobsen ejer evnen til denne livgivende vekslen, hvilket man 
  kan overbevise sig om på den udstillingen, som vennen Ivan Edeling 
  afholder på sit galleri. De to har arbejdet sammen siden 1950. Robert
   har været trofast, når det gjaldt grafikken. Edeling og Robert 
  udviklede ikke mindst i 1970'erne en række nye trykteknikker, hvorved 
  man på en helt ny måde kunne fastholde metallets stoflighed i det 
  grafiske tryk. Robert Jacobsen svejsede og satte plader på. Man ætsede
   og trykkede dybt. Farver har der egentlig altid været i Roberts 
  univers. Se blot den " Træpersonage ", der går tilbage til 1937. Den
   er tankevækkende nok placeret lige ved siden af kunstnerens tre 
  nyeste litografier  -  tre farvesprudlende og meget spontane " 
  Drømmebilleder ".
  
  
  
  